Na temelju članka 33. Zakona o lokalnoj i područnoj (regionalnoj) samoupravi ("Narodne novine", broj 33/01, 60/01, 129/05, 109/07, 125/08, 36/09, 150/11, 144/12. i 19/13-pročišćeni tekst) i članka 18. Statuta Grada Križevaca ("Službeni vjesnik Grada Križevaca", broj 4/09), Gradsko vijeće Grada Križevaca na 31. sjednici održanoj 19. ožujka 2013. donijelo je

**POSLOVNIČKU ODLUKU**

**O IZMJENAMA I DOPUNAMA POSLOVNIKA GRADSKOG VIJEĆA**

 **GRADA KRIŽEVACA**

Članak 1.

 U Poslovniku Gradskog vijeća Grada Križevaca ("Službeni vjesnik Grada Križevaca" broj 5/09) u članku 2. iza stavka 1. dodaje se novi stavak 2. koji glasi:

 "Konstituirajućoj sjednici Gradskog vijeća do izbora predsjednika predsjedava prvi izabrani član s kandidacijske liste koja je dobila najviše glasova, a ukoliko je više lista dobilo isti najveći broj glasova sjednici predsjedava prvi izabrani kandidat s liste koja je imala manji redni broj na glasačkom listiću.".

 Dosadašnji stavci 2., 3. i 4. postaju stavci 3., 4. i 5.

Članak 2.

 U članku 8. stavak 2. mijenja se i glasi:

 "Predsjednik Gradskog vijeća i jedan potpredsjednik bira se iz reda predstavničke većine, a drugi potpredsjednik iz reda predstavničke manjine, na njihov prijedlog.".

Članak 3.

 U članku 11. stavak 1. briše se.

 Dosadašnji stavci 2. i 3. postaju stavci 1. i 2.

Članak 4.

 U članku 17. riječi "troškova nastalih " briše se.

Članak 5.

 U članku 23. stavku 1. iza riječi: "potpredsjednik" dodaju se riječi: "iz reda predstavničke većine.", a riječi: "kojega odredi predsjednik Gradskog vijeća na početku mandata predsjednika." brišu se.

Članak 6.

 U članku 24. stavku 4. točka se zamjenjuje sa zarezom i dodaju riječi: "osim Mandatne komisije.".

Članak 7.

 U članku 28. iza alineje 1. dodaje se nova alineja 2. koja glasi:

 "- predlaže donošenje odluke o privremenom financiranju, ako se proračun za narednu godinu ne može donijeti prije početka godine za koju se donosi, a gradonačelnik ne predloži privremeno financiranje,".

 Dosadašnje alineje 2. i 3. postaju alineje 3. i 4.

Članak 8.

 U članku 56. stavku 2. iza riječi "gradonačelnik" dodaju se riječi: "kao jedini ovlašteni predlagatelj".

 Iza stavka 2. dodaju se stavci 3. i 4. koji glase:

 "Gradonačelnik može podneseni prijedlog proračuna povući i nakon glasovanja o amandmani, a prije glasovanja o proračunu u cjelini.

 Ako se proračun za narednu godinu ne može donijeti prije početka godine za koju se donosi, a gradonačelnik ne predloži privremeno financiranje, nadležno radno tijelo Gradskog vijeća za proračun ili najmanje sedam vijećnika imaju pravo predložiti donošenje odluke o privremenom financiranju.".

Članak 9.

 Iza članka 56. dodaje se novi članak 56.a koji glasi:

"Članak 56.a

 Ako se u zakonom određenom roku ne donese proračun odnosno odluka o privremenom financiranju, na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno raspušta Gradsko vijeće i razrješuje gradonačelnika i njegove zamjenike koji su izabrani zajedno s njim te imenuje povjerenika i raspisuje prijevremene izbore, sukladno posebnom zakonu.".

Članak 10.

 U članku 58. stavku 4. redni broj "2." zamjenjuje se rednim brojem "3.", a brojka "15" zamjenjuje se brojkom "8".

 Iza stavka 5. dodaju se novi stavci 6. i 7. koji glase:

 "Sjednica Gradskog vijeća sazvana sukladno odredbama stavka 3., 4. i 5. ovoga članka mora se održati u roku od 15 dana od dana sazivanja.

 Sjednica sazvana protivno odredbama ovoga članka smatra se nezakonitom, a doneseni akti ništavnima.".

Članak 11.

 U članku 73. stavku 2. alineja 6. briše se.

Članak 12.

 Ova Poslovnička odluka stupa na snagu osmog dana od dana objave u "Službenom vjesniku Grada Križevaca", osim članka 9. koji stupa na snagu na dan stupanja na snagu odluke o raspisivanju prvih sljedećih općih i redovitih izbora za članove predstavničkog i izvršnog tijela.

KLASA: 012-04/13-01/01

URBROJ: 2137/02-04/2-13-1

Križevci, 19. ožujka 2013.

GRADSKO VIJEĆE GRADA KRIŽEVACA

 PREDSJEDNIK
 Roko Bašić,dr.vet.med.